Իվան Շապոնյիչ

**Իվան Շապոնյիչ** (, ), սերբ պրոֆեսիոնալ ֆուտբոլիստ։ Ներկայումս հանդես է գալիս Ատլետիկո Մադրիդի կազմում։ Խաղում է կենտրոնական հարձակվողի դիրքում։

## Ակումբային կարիերա
### Պարտիզան
Շապոնյիչը Պարտիզան Բելգրադի ակադեմիայի սան է։ Իր պրոֆեսիոնալ դեբյուտը նշեց 2013 թվականի նոյեմբերի 30-ին՝ փոխարինման մտնելով Սպարտակ Սուբոտիցայի դեմ խաղում։ 2014 թվականի մայիսի 30-ին Շապոնյիչը 3 տարվա պայմանագիր կնքեց Պարտիզանի հետ։ Պրոֆեսիոնալ կարիերայում առաջին գոլը խփեց 2015 թվականի ապրիլի 8-ին՝ Սերբիայի գավաթի կիսաեզրափակչի Յագոդինայի դեմ խաղում՝ այս խաղում դառնալով նաև գոլային փոխանցման հեղինակ և 2-0 հաշվով հաղթանակ պարգևելով իր թիմին։ Իր առաջին գոլը Սերբիայի առաջնությունում խփեց ապրիլի 13-ին՝ ՕՖԿ Բեոգրադի դեմ խաղում։ Ապրիլի 29-ին նա խփեց Յագոդինայի դեմ հանդիպման միակ գնդակը՝ 1-0 հաշվով հաղթանակ պարգևելով Պարտիզանին։ Մայիսի 16-ին սերբը գոլ խփեց Նովի Պազարի դեմ խաղում, իսկ հանդիպումն ավարտվեց 1-1 հաշվով։ Իր առաջին մրցաշրջանում Շապոնյիչը անցկացրեց 16 հանդիպում՝ դառնալով 5 գոլի և 2 գոլային փոխանցման հեղինակ։

Իր առաջին հանդիպումը եվրոպական առաջնություններում Շապոնյիչը անցկացրեց 2015 թվականի հուլիսի 14-ին՝ Չեմպիոնների Լիգայի որակավորման երկրորդ փուլի Դիլա Գորիի դեմ խաղում։ Հուլիսի 25-ին սերբը դուբլի հեղինակ դարձավ Յագոդինայի դեմ խաղում։ Իր առաջին գոլը մայցրամաքային մրցաշարերում խփեց օգոստոսի 26-ին՝ Չեմպիոնների Լիգայի որակավորման փլեյ-օֆֆ փուլի ԲԱՏԷ Բորիսովի դեմ խաղում՝ գոլ հեղինակելով այս հանդիպման ավելացված ժամանակում և օգնելով Պարտիզանին հաղթել 2-1 հաշվով։ Հոկտեմբերի 28-ին նա դուբլ ձևակերպեց Սերբիայի գավաթի Սինջելիչի դեմ խաղում՝ 2-0 հաշվով հաղթանակ պարգևելով իր թիմին։ Պարտիզանի առաջին թիմի կազմում Շապոնյիչը անցկացրեց 42 հանդիպում՝ դառնալով 11 գոլի և 2 գոլային փոխանցման հեղինակ։

### Բենֆիկա
2016 թվականի հունվարի 12-ին Շապոնյիչը 5․5 տարվա պայմանագիր կնքեց Բենֆիկայի հետ, սակայն սկսեց հանդես գալ ակումբի երկրորդ թիմի կազմում։ Իր դեբյուտը Բենֆիկա B-ում նշեց հունվարի 17-ին՝ Պենաֆիելի դեմ խաղում։ Պորտուգալիայում իր առաջին գոլը խփեց փետրվարի 13-ին՝ Ակադեմիկո Վիզեուի դեմ խաղում։ 2017 թվականի ապրիլի 19-ին սերբը հեռացվեց խաղադաշտից Ֆաֆիի դեմ խաղում՝ կարմիր քարտ ստանալով հանդիպման 64-րդ րոպեին։

2017 թվականի հուլիսի 3-ին Շապոնյիչը 1 տարվա վարձավճարով միացավ Զյուլտե Վարեգեմին։ Իր դեբյուտը Բելգիայի առաջնությունում նշեց հուլիսի 29-ին՝ Էյպենի դեմ խաղում՝ այս խաղում դառնալով դուբլի հեղինակ։ Սեպտեմբերի 24-ին սերբը խփեց Գենտի դեմ հանդիպման միակ գնդակը՝ 1-0 հաշվով հաղթանակ պարգևելով Զյուլտե Վարեգեմին։ 2018 թվականի հունվարի 23-ին նա գոլ խփեց Ստանդարտ Լյեժի դեմ խաղի ավելացված ժամանակում՝ օգնելով իր թիմին հաղթել 2-1 հաշվով։ Զյուլտե Վարեգեմի կազմում Շապոնյիչը անցկացրեց 39 հանդիպում՝ դառնալով 7 գոլի և 3 գոլային փոխանցման հեղինակ։

2018-19 մրցաշրջանում Շապոնյիչը վերադարձավ Բենֆիկա։ Նա այդպես էլ խաղադաշտ դուրս չեկավ ակումբի առաջին թիմի կազմում՝ շարունակելով հանդես գալ երկրորդ թիմում։ Բենֆիկա B-ի կազմում Շապոնյիչը անցկացրեց 68 հանդիպում՝ դառնալով 14 գոլի և 2 գոլային փոխանցման հեղինակ։

### Ատլետիկո Մադրիդ
2019 թվականի հուլիսի 11-ին Շապոնյիչը 3 տարվա պայմանագիր կնքեց Ատլետիկո Մադրիդի հետ։ Ակումբը նրա համար վճարեց 8 միլիոն եվրո։

## Միջազգային կարիերա
Շապոնյիչը ներկայացրել է Սերբիան բոլոր տարիքային երիտասարդական հավաքականներում։ 2015 թվականին նա Մ20 հավաքականի կազմում մասնակցեց աշխարհի առաջնությանը։ Այստեղ Շապոնյիչը մասնակցեց բոլոր 7 հանդիպումներին՝ դառնալով 2 գոլի և 1 գոլային փոխանցման հեղինակ, իսկ Սերբիան հաղթեց մրցաշարը՝ եզրափակչում ավելացված ժամանակում պարտության մատնելով Բրազիլիային։ 2019 թվականի հունիսին նա մասնակցեց մինչև 21 տարեկանների Եվրոպայի առաջնությանը՝ խաղադաշտ դուրս գալով միայն Դանիայի դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի հուլիսի 27-ի դրությամբ*

## Նվաճումներ
### Ակումբային
**Պարտիզան**

* Սերբիայի առաջնություն. 2014–15
* Սերբիայի գավաթ. երկրորդ տեղ. 2014–15

### Միջազգային
**Սերբիա Մ20**

* Ֆուտբոլի աշխարհի Մ20 առաջնություն. 2015

## Ծանոթագրություններ

## Արտաքին հղումներ
* Շապոնյիչի պաշտոնական Ինստագրամի էջը
* Շապոնյիչը transfermarkt-ում
* Շապոնյիչը soccerbase.com-ում
* Շապոնյիչը WhoScored.com կայքում
* Շապոնյիչը Ատլետիկո Մադրիդի պաշտոնական կայքում
* Շապոնյիչը ՈՒԵՖԱ-ի պաշտոնական կայքում
* Շապոնյիչը ՖԻՖԱ-ի պաշտոնական կայքում 

Կատեգորիա:Ատլետիկո Մադրիդի ֆուտբոլիստներ
Կատեգորիա:Բենֆիկայի ֆուտբոլիստներ
Կատեգորիա:Զյուլտե Վարեգեմի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Պարտիզան Բելգրադի ֆուտբոլիստներ
Կատեգորիա:Սերբ ֆուտբոլիստներ
Կատեգորիա:Տղամարդկանց ֆուտբոլի հարձակվողներ